TQM วอลุ่มแน่น-บวกแรง 7% นิวไฮรอบ 3 เดือน โบรกฯชี้กำไร Q2 โตเด่นต่อเนื่อง-แนะซื้อ
TQM วอลุ่มแน่น-บวกแรง 7% นิวไฮรอบ 3 เดือน โบรกฯชี้กำไร Q2 โตเด่นต่อเนื่อง-แนะซื้อ
TQM วอลุ่มแน่น-บวกแรง 7% นิวไฮรอบ 3 เดือน โบรกฯชี้กำไร Q2 โตเด่นต่อเนื่อง-แนะซื้อ
19 พ.ค. 2563

ผู้ส่อข่าวรายงานว่า บริษัท ทีคิวเอ็ม คอร์ปอเรชั่น จำกัด (มหาชน)  หรือ TQM  ณ เวลา 11.15 น. อยู่ที่ระดับ 82.25 บาท บวก 5.75 บาท หรือ7.52%  ด้วยมูลค่าซื้อขาย 151.99 ล้านบาท ราคาหุ้นทำนิวไฮในรอบ 3 เดือนโดยนับตั้งแต่หุ้นยืนที่ระดับ 83.50 บาท เมื่อวันที่ 18 ก.พ.63

สำหรับ TQM ผลประกอบการไตรมาส 1 ปี 2563 บริษัทมีรายได้ค่าบริการอยู่ที่ 814.1 ล้านบาท เพิ่มขึ้นจากไตรมาสเดียวกันของปีก่อน 156.7 ล้านบาท คิดเป็น 23.8% โดยยอดขายเบี้ยประกันภัยรถยนต์ยังคงเป็นรายได้หลักของบริษัท ซึ่งเติบโตตามเป้าหมายที่วางไว้ พร้อมได้ยอดขายจากประกันโควิด-19 ผลักดันให้บริษัทสามารถสร้างรายได้รวมที่เติบโตต่อเนื่องได้
ขณะเดียวกัน บริษัทมีกำไรสุทธิรวมจากผลการดำเนินงานไตรมาสแรกของปี 2563 เท่ากับ 179.3 ล้านบาท เติบโต 68.3% จากช่วงเดียวกันของปีก่อนที่มีกำไรสุทธิ 106.57 ล้านบาท เป็นผลมาจากรายได้ค่าบริการที่เพิ่มขึ้น การควบคุมค่าใช้จ่ายในการบริหารงาน และการพัฒนาแพลตฟอร์มดิจิทัลเข้ามาใช้ในงานขายและงานบริการได้อย่างมีประสิทธิภาพ
ทั้งนี้ ปี 2563 บริษัทยังคงเดินหน้าตามแผนกลยุทธ์ Digital Strategy อย่างเต็มรูปแบบ ซึ่งได้พัฒนาแพลตฟอร์มใหม่ภายใต้ชื่อ TQM 24 Smart Services พร้อมพัฒนาผลิตภัณฑ์ประกันภัยร่วมกับพันธมิตรประกันภัยแบบเจาะลึกเฉพาะกลุ่มอย่างต่อเนื่อง
บริษัทหลักทรัพย์ บัวหลวง จำกัด ระบุว่า TQM รายงานกำไรไตรมาส 1/2563 อยู่ที่ 179 ล้านบาท เพิ่มขึ้น 68% เมื่อเทียบกับช่วงเดียวกันของปีก่อน (YoY) และ 19% เมื่อเทียบกับไตรมาสที่ผ่านมา (QoQ) ซึ่งสูงกว่าที่คาด 11% ขณะเดียวกัน คาดว่า TQM จะรายงานกำไรสุทธิเติบโตราว 30% เมื่อเทียบกับช่วงเดียวกันปีก่อน สำหรับทั้งไตรมาส 2/2563 และ 3/2563 เนื่องจากยอดขายกรมธรรม์ประกันภัยที่ปรับตัวสูงขึ้น หนุนรายได้ทั้งค่าคอมมิชชั่นและค่าธรรมเนียมบริการให้ขยายตัวเพิ่มต่อเนื่อง
อย่างไรก็ตาม ยังคงประมาณการกำไรปี 2563 ที่ 706 ล้านบาท (เพิ่มขึ้น 39%) ขณะที่การแพร่ระบาดของโควิด-19 เปิดโอกาสให้บริษัทเพิ่มยอดขายผลิตภัณฑ์ประกันด้านสุขภาพที่เกี่ยวข้องกับโควิด-19 นับตั้งแต่ไตรมาส 2/2563 เป็นต้นไป นอกจากนี้บริษัทมีแผนที่จะซื้อกิจการโบรกเกอร์เพิ่มเติมในช่วงครึ่งหลังของปี 2563 เพื่อเพิ่มยอดขาย (ยังไม่รวมในประมาณการ) จากแนวโน้มการเติบโตที่แข็งแกร่งสำหรับในช่วงที่เหลือของปี ยังคงคำแนะนำซื้อสำหรับ TQM